Proposta għal direttiva tal-Parlament Ewropew u tal-Kunsill biex temenda Id-direttiva tal-Kunsill Nru 87/372/KEE dwar il-firxiet ta' frekwenza li għandhom jiġu rriżervati għall-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità /* KUMM/2008/0762 finali - COD 2008/0214 */





[pic] | KUMMISSJONI TAL-KOMUNITAJIET EWROPEJ | Brussel 19.11.2008 KUMM(2008) 762 finali 2008/0214 (COD) Proposta għal DIRETTIVA TAL-PARLAMENT EWROPEW U TAL-KUNSILL biex temenda Id-Direttiva tal-Kunsill Nru 87/372/KEE dwar il-firxiet ta' frekwenza li għandhom jiġu rriżervati għall-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità MEMORANDUM TA’ SPJEGAZZJONI Il-kuntest tal-proposta | 110 | Ir-raġunijiet għall-proposta u l-għanijiet tagħha Din il-proposta għandha l-għan li temenda d-Direttiva tal-Kunsill Nru 87/372/KEE tal-25 ta' Ġunju 1987 dwar il-firxiet ta' frekwenza li għandhom jiġu rriżervati għall-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità (minn hawn ’il quddiem id-Direttiva GSM) sabiex tippermetti l-użu ta' firxiet bħal dawn permezz ta’ sistemi li jistgħu jipprovdu servizzi ta' komuikazzjoni elettronika mhux limitati biss għall-GSM. L-għan huwa li tippermetti għażla akbar ta' servizzi u teknoloġiji u b'hekk tiżdied il-kompetizzjoni kemm jista’ jkun fl-użu tal-firxiet li sa issa kienu koperti mid-Direttiva GSM, filwaqt li tiżgura li s-servizzi jibqgħu koordinati u jipproteġu l-ħidma kontinwa tal-GSM. Sabiex isir dan, l-użu ta' dan l-ispektrum se jkun permess, mhux għall-GSM biss, imma wkoll għas-servizzi pan-Ewropej ta' komunikazzjoni elettronika minbarra dawk GSM. L-ewwelnett, dan għandu jinkludi l-UMTS filwaqt li jirrikonoxxi li jistgħu jeżistu wkoll sistemi oħra li joperaw flimkien f’dawn il-firxiet. Dan jitlob kundizzjonijiet armonizzati tekniċi ġodda għall-firxa tal-ispektrum inkwistjoni, li għandhom ikunu mfissra skont Deċiżjoni tal-Kummissjoni li għandha tiġi adottata abbażi tad-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar qafas regolatorju għal politika dwar l-ispektrum tar-radju fil-Komunità Ewropea (minn hawn ’il quddiem id-Deċiżjoni dwar l-Ispektrum tar-Radju). | 120 | Kuntest ġenerali Il-ħtieġa li wieħed jagħmel użu sħiħ tar-riżorsi offruti minn netwerks tat-telekomunikazzjonijiet moderni, b’mod partikolari r-radju mobbli, għall-iżvilupp ekonomiku tal-Komunità kienet rikonoxxuta mid-Direttiva tal-Kunsill Nru 87/372/KEE tal-25 ta’ Ġunju 1987 dwar l-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità[1], msaħħa bir-rakkomandazzjoni tal-Kunsill tal-25 ta’ Ġunju 1987 dwar il-firxiet ta' frekwenza li għandhom jiġu rriżervati għall-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità[2] u r-Riżoluzzjoni tal-Kunsill tal-14 ta’ Diċembru 1990 dwar l-aħħar fażi tal-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità (il-GSM)[3]. Il-pass lejn it-tieni ġenerazzjoni tas-sistema ta’ komunikazzjonijiet mobbli ċellulari diġitali, imsejħa GSM, dehret bħala opportunità unika sabiex ikunu stabbiliti komunikazzjonijiet mobbli tassew pan-Ewropej. Żviluppi teknoloġiċi ġodda issa jippermettu teknoloġiji diġitali ġodda li kapaċi jipprovdu servizzi tal-broadband innovattivi pan-Ewropej flimkien mal-GSM fil-firxa ta’ 900 MHz. Din il-firxa hija importanti b’mod partikolari minħabba li għandha karatteristiċi tajbin ta’ propagazzjoni, li tkopri distanzi itwal mill-firxiet li għandhom frekwenza ogħla, u tippermetti servizzi moderni bil-vuċi, tad-dejta u tal-multimidja sabiex tkun estiża għal żoni li għandhom inqas popolazzjoni u żoni rurali. Għalhekk, filwaqt li tinżamm id-disponibilità tal-GSM għall-utenti madwar l-Ewropa, sabiex tikkontribwixxi għall-miri tas-suq intern u tal-inizjattiva i2010 "Soċjetà Ewropea ta’ Informazzjoni għat-tkabbir u l-impjieg"[4] u sabiex tiżdied il-kompetizzjoni kemm jista’ jkun billi toffri għażla wiesgħa ta' servizzi u teknoloġiji lill-utenti, l-użu tal-firxa ta’ 900 MHz għandu jinfetaħ b'mod koordinat għal tipi addizzjonali ta' teknoloġiji għall-forniment ta' servizzi kompatibbli avvanzati pan-Ewropej oħra. Id-Direttiva GSM kif inhi bħalissa titlob lill-Istati Membri jirriżervaw il-firxiet kollha ta’ 890-915 MHz u 935-960 MHz għall-GSM. Din ir-restrizzjoni timpedixxi l-użu tal-firxiet minn sistemi pan-Ewropej minbarra l-GSM, li jistgħu jipprovdu servizzi avvanzati interoperabbli tal-vuċi, tad-dejta u tal-multimidja b’bandwidth li jwassal volumi kbar. Dawn is-sistemi pan-Ewropej ġodda, bħas-sistema UMTS, joffru funzjonijiet lil hinn mis-sistema GSM u saru vijabbli sa mill-adozzjoni tad-Direttiva GSM 20 sena ilu grazzi għall-iżviluppi teknoloġiċi. Barra minn hekk, hemm domanda ċara fis-suq għal servizzi relatati. Għalhekk, hu meħtieġ li jkun hemm modifikazzjoni tad-Direttiva GSM sabiex tneħħi l-limitazzjoni li hemm bħalissa fl-użu tal-ispektrum għall-GSM. Hu propost li l-Parlament Ewropew u l-Kunsill jemendaw id-Direttiva sabiex ineħħu l-limitazzjoni fuq l-użu tal-firxa ta' 900 MHz għal servizz wieħed biss u b'hekk tiftaħ il-firxa għal netwerks oħra. B’rabta mal-adozzjoni ta’ din l-emenda, jkunu meħtieġa miżuri xierqa sabiex tkun implimentata l-bidla proposta b'tali mod li tipproteġi s-servizzi GSM li jużaw il-firxiet bħalissa. Għal din ir-raġuni, il-kundizzjonijiet tekniċi li jippermettu l-eżistenza flimkien ta' sistemi ġodda fil-firxa ta’ 900 MHz, flimkien ma’ sistemi GSM għandhom bżonn ikunu stabbiliti legalment. Skont il-politika ta’ regolazzjoni aħjar, id-Deċiżjoni tal-Ispektrum tar-Radju tipprovdi l-mezzi ġuridiċi biex tadotta dawn il-miżuri armonizzati. Hemm previsti mekkaniżmu li jippermetti reazzjonijiet rapidi fil-konfront ta' evoluzzjoni teknika u l-adozzjoni ta’ miżuri tekniċi armonizzati li jorbtu fuq livell ta’ UE fil-forma ta’ Deċiżjonijiet tal-Kummissjoni. Dan għandu jiżgura ċertezza ġuridika għall-użu armonizzat tal-firxa. Filwaqt li l-firxa ta’ 900 MHz qiegħda tinfetaħ għal sistemi oħra, l-użu ta' bħalissa tal-GSM f'dik il-firxa għandu jibqa' protett fil-Komunità kollha sakemm ikun hemm domanda raġonevoli għal dan is-servizz, li jikkunsidra l-importanza għolja tas-servizzi GSM għal politika ta' komunikazzjonijiet elettroniċi fil-Komunità. | 130 | Dispożizzjonijiet li jeżistu fil-qasam tal-proposta L-użu tal-firxiet tal-frekwenza inkwistjoni hija regolata mid-Direttiva GSM li għandha tiġi modifikata. Il-Kummissjoni se tadotta sussegwentament Deċiżjoni taħt id-Deċiżjoni dwar l-Ispektrum tar-Radju sabiex tistabbilixxi l-kundizzjonijiet tekniċi armonizzati ġodda għall-użu tal-ispektrum. | 140 | Konsistenza ma’ politiki u miri oħra tal-Unjoni Il-Politika dwar l-Ispektrum tar-Radju għandha tlaħħaq mal-varjetà dejjem tikber u tevolvi tal-pjattaformi għall-aċċess tar-radju għall-komunikazzjonijiet pubbliċi bil-wireless u tappoġġja l-iskop ġenerali tal-politika għat-tisħiħ tas-suq intern tal-UE u l-kompetittività Ewropea, billi tiżgura ambjent regolatorju midħla tal-innovazzjoni li jwassal għall-forniment ta’ varjetà wiesgħa ta’ servizzi u applikazzjonijiet mobbli. Dan jista’ jintlaħaq billi tintroduċi iktar flessibilità fil-ġestjoni tar-riżorsi tal-ispektrum għall-komunikazzjonijiet elettroniċi bil-wireless, filwaqt li żżomm l-armonija fejn meħtieġ. L-inqas kundizzjonijiet tekniċi restritti għandhom japplikaw b’mod ġenerali għall-użu tal-firxiet tal-frekwenza, imsejsa fuq l-approċċ WAPECS () li kien spjegat mill-Grupp ta’ Politika dwar l-Ispektrum tar-Radju (minn issa ’l quddiem RSPG) fl-Opinjoni tiegħu tat-23 ta’ Novembru 2005. Dan l-approċċ jiffissa n-newtralità teknoloġika u n-newtralità tas-servizzi bħala skopijiet tal-politika sabiex jikseb użu iktar flessibbli u effiċjenti tal-ispektrum. Dawn l-iskopijiet għandhom jitniedu gradwalment sabiex jevitaw id-diżordni fis-suq. Il-Kummissjoni insistiet ukoll fuq użu iktar flessibbli tal-ispektrum fil-Komunikazzjoni tagħha dwar "L-aċċess rapidu għall-ispektrum ta’ servizzi ta’ komunikazzjonjieti elettroniċi bil-wireless permezz ta’ iktar flessibbiltà"[5], u l-bżonn ta’ soluzzjoni konsistenti u proporzjonata li għandha x’taqsam mal-introduzzjoni ta’ użu iktar flessibbli ta’ spektrum għal servizzi ta’ komunikazzjonijiet elettroniċi li jużaw s-sistemi tat-tieni (GSM) u t-tielet ġenerazzjoni (e.ż. UMTS). | Konsultazzjoni mal-partijiet interessati u valutazzjoni tal-impatt | Konsultazzjoni mal-partijiet interessati | 211 | Metodi ta’ konsultazzjoni, oqsma ewlenin fil-mira u profil ġenerali tal-parteċipanti L-użu tal-firxa ta’ 900 MHz, l-iżvilupp ta’ sistemi ġodda li jinkludu l-UMTS u l-evoluzzjoni lejn iktar flessibbiltà tal-użu tal-ispektrum kienu u qegħdin jingħataw l-attenzjoni min-naħa tal-Kummissjoni. Fil-21 ta’ Frar 2006 fi Brussell, kienet organizzata laqgħa ta' ħidma dwar il-WAPECS. Imsejsa fuq Mandat tal-5 ta’ Lulju 2006 mill-Kummissjoni, saru diversi studji mis-CEPT u l-Kumitat tal-Komunikazzjonijiet Elettroniċi tiegħu (minn issa ’l quddiem ECC) u mressqa lill-Kumitat tal-Ispektrum tar-Radju (minn hawn ’il quddiem RSC) u lill-Kummissjoni; dawn jinkludu r-Rapport 82 tal-ECC dwar il-kompatibilità tal-UMTS li jopera fil-firxiet tal-GSM 900 MHz u tal-GSM 1800 MHz (Mejju 2006), u r-Rapport 96 tal-KKE dwar il-kompatibilità bejn il-UMTS 900/1800 u s-sistemi li joperaw fil-firxiet ta’ maġenbhom (Marzu 2007). Dawn ir-Rapporti kienu u huma suġġetti għall-konsulatazzjoni pubblika organizzata mill-KKE. Il-KKE ilha tagħmel studji u adottat sensiela ta’ rapporti sa mill-1997 li għandhom x’jaqsmu mal-implimentazzjoni tal-UMTS u eżaminat l-użu ta’ bħalissa u għall-ġejjieni tal-firxa ta’ 900 MHz. Is-CEPT bniet relazzjoni mal-organiżmi ta’ standardazzjoni li jittrattaw il-familja tal-istandards IMT-2000 (inkluż il-UMTS), bħall-Proġett ta’ Sħubija tat-3et Ġenerazzjoni (3GPP) li jġib flimkien l-entitajiet tal-istandards tat-telekomunikazzjonijiet minn reġjuni differenti (ARIB, CCSA, ETSI, ATIS, TTA, u TTC) u li fih l-industrija hi rrappreżentata sabiex tiżviluppa speċifikazzjonijiet tas-sistema. Imsejsa fuq dan it-tagħrif, il-KEE studjat il-possibilità li jkunu introdotti mogħdijiet tal-UMTS fil-firxiet użati mingħajr ma tinħoloq interferenza fil-mogħdijiet tal-GSM li jinsabu maġenbhom. Ikomplu jsiru studji f’sistemi oħra li huma parti mill-familja tal-ITU-IMT. Saru studji wkoll sabiex jeżaminaw l-impatt potenzjali fuq is-servizzi u s-sistemi li joperaw fil-firxiet ta’ maġenbhom. Awtoritajiet nazzjonali, l-Istitut Ewropew għall-Istandardazzjoni tat-Telekomunikazzjonijiet (ETSI), l-industrija, gruppi ta’ utenti u partijiet interessati oħra ħadu sehem f'tim ta’ ħidma speċifika (PT1) taħt l-awspiċji tal-KKE, fejn kien miġbur u studjat tagħrif dwar is-sistemi ta' firxiet li jinsabu maġenb xulxin. Kienet organizzata konsultazzjoni pubblika mill-KKE fl-2006 qabel ma kienet adottata d-deċiżjoni tal-KKE KKE/DEC/(06)13 li tirrakkomanda l-ftuħ tal-firxiet ta' 900 u 1800 MHz għal sistemi oħra minbarra tal-GSM. | 212 | Sinteżi tar-risposti u ta’ kif tqiesu Ir-rapporti tas-CEPT ikkonkludew li netwerks tal-UMTS jistgħu jitwaqqfu f’żoni urbani, sub-urbani u rurali li jeżistu flimkien man-netwerks tal-GSM900/1800 billi jintużaw valuri xierqa li jifirdu t-trasportaturi tan-netwerk. Il-konsultazzjoni kkonfermat li hemm domanda għall-użu tal-firxa ta’ 900 MHz għall-UMTS, u appoġġjat is-sejbiet tas-CEPT. L-introduzzjoni ta' sistemi bħal UMTS fil-firxa ta' 900 MHz hija relevanti wkoll mill-aspett ta’ kif tħares lejha il-politika tal-Komunità, minħabba li din tagħti lok għal iktar twaqqif ta' servizzi ta’ komunikazzjonijiet elettroniċi Ewropej, li jiżguraw li s-servizzi li huma l-istess jew ekwivalenti f’dak li għandu x’jaqsam it-tħaddim huma aċċessibbli għall-konsumaturi kollha madwar il-Komunità. Il-konsulatazzjoni pubblika li saret mis-CEPT għall-Kummissjoni fir-Rapporti 82 u 96 tal-KKE urew li hemm appoġġ estensiv mill-industrija tal-komunikazzjoni mobbli għall-ftuħ tal-firxiet tal-frekwenza li kienu rriżervati mis-sistemi tal-GSM, b'vantaġġi ċari għall-industrija u l-konsumaturi. Għall-bidu xi utenti tal-firxiet tal-frekwenza li tinsab maġenbhom żiedu t-tħassib dwar l-interferenza possibbli, imma dan it-tħassib kien ittrattat fir-Rapport 96 tal-KKE. | Ġabra u użu tal-pariri tal-esperti | 221 | Setturi xjentifiċi/tal-esperti kkonċernati Ġestjoni tal-ispektrum, komunikazzjonijiet elettroniċi, pariri tal-esperti tekniċi tas-CEPT kif ukoll tal-entitajiet ta’ standardazzjoni. | 222 | Metodoloġija użata Il-Kummissjoni kkonsultat is-CEPT dwar il-kundizzjonijiet tekniċi għall-eżistenza tal-GSM flimkien ma' teknoloġiji oħra fil-firxiet ta' 900 MHz u dwar l-impatt ta' sistemi oħra bħal dawn fuq l-applikazzjonijiet tal-firxiet li jinsabu maġenbhom, li jinkludu l-applikazzjonijiet eżistenti u s-sistemi prospettivi ta' komunikazzjonijiet aeronawtiċi li joperaw b’iktar minn 960 MHz, li huma intiżi li jappoġġjaw l-politika Ewropea dwar it-trasport. | 223 | Organizzazzjonijiet/esperti ewlenin li ġew ikkonsultati Awtoritajiet nazzjonali, utenti tal-ETSI, tal-GSM u tat-tielet ġenerazzjoni, operaturi tal-komunikazzjonijiet, dawk li jimmanifatturaw u partijiet interessati oħra. | 2249 | Sinteżi tal-pariri milqugħa u użati Ma ssemmietx l-eżistenza ta’ riskji potenzjalment serji u b’konsegwenzi irreversibbli. | 225 | Il-Kummissjoni nnutat mir-rapporti tal-KKE li l-użu tal-firxa għall-GSM jista’ jinqasam mal-UMTS bħala sistema oħra ta' Komunikazzjoni pan-Ewropea, sabiex tilħaq il-miri tal-politika ta’ komunikazzjonijiet elettroniċi tal-Komunità. Sabiex tintuża bl-aktar mod effiċjenti l-firxa ta’ 900MHz, id-Direttiva GSM għandha tiġi emendata u għandha titnieda skema armonizzata ġdida permezz ta’ deċiżjoni tal-Kummissjoni. | 226 | Mezzi użati li bihom il-parir espert isir disponibbli pubblikament Ir-rapporti tas-CEPT huma disponibbli fis-sit: http://www.erodocdb.dk/Docs/doc98/official/pdf/ECCREP082.PDF http://www.erodocdb.dk/Docs/doc98/official/pdf/ECCREP096.PDF u r-Rapporti lill-RSC: http://ec.europa.eu/information_society/policy/radio_spectrum/docs/ref_docs/rsc18_public_docs/rsc06_99_ecc_int_rep_wapecs.pdf. | 230 | Il-valutazzjoni tal-impatt Minħabba li l-koregolazzjoni jew regolazzjoni tagħhom stess jew ir-regolazzjoni min-naħa tal-awtoritajiet nazzjonali ma setgħux jimmodifikaw id-Direttiva GSM biex jiżguraw introduzzjoni fil-ħin u armonizzata ta' skema ġdida li tikkonforma mal-għanijiet tal-politika tal-Komunità, hija meħtieġa Direttiva tal-Kunsill u tal-PE biex temenda d-Direttiva GSM. Barra minn hekk, Deċiżjoni tal-Kummissjoni msejsa fuq id-Deċiżjoni dwar l-Ispektrum tar-Radju għandha tistabbilixxi kundizzjonijiet tekniċi armonizzati ġodda, kif kien ġie miftiehem bil-għajnuna tal-esperti tekniċi tas-CEPT u bl-għajnuna tal-RSC. Is-settur tal-komunikazzjonijiet elettroniċi kif ukoll il-konsumaturi għandhom jibbenefikaw mill-iskema l-ġdida. Huwa importanti għas-suq intern li l-kundizzjonijiet għall-użu tal-firxa ta’ 900Mhz ikunu kemm miftuħa kif ukoll armonizzati fuq livell ta' UE sabiex tiġi ffaċilitata l-introduzzjoni ta' servizzi pan-Ewropej u biex il-konsumaturi jingħataw libertà kemm jista' jkun f’dik li hi għażla ta’ servizzi u lill-utenti tal-ispektrum tar-radju fl-għażla ta' teknoloġiji. Id-disponibilità tal-ispektrum tar-radju se tikkontribwixxi għall-kisba tal-miri tal-aġenda ta' Liżbona u tal-inizjattiva i2010 - Soċjetà Ewropea tal-Informazzjoni għat-tkabbir u l-impjieg[6]li tfittex li tutilizza l-potenzjal tal-ekonomija diġitali li twassal għal tkabbir, impjiegi u disponibilità mifruxa ta' servizzi moderni. B'mod partikolari, iċ-ċittadini Ewropej għandhom jibbenefikaw minn miżura li tnaqqas ix-xkiel għat-twaqqif ta' servizzi avvanzati ta' komunikazzjoni mobbli u li tegħleb il-qasma diġitali ġeografika. Sistemi oħra barra dawk tal-GSM huma mistennija jiżviluppaw u jinfirxu madwar l-Ewropa aktar malajr, speċjalment f'żoni rurali. Servizzi ta' dejta bil-wireless u tal-multimidja ġodda u bi prestazzjoni għolja (eż. browsing bl-internet u TV mobbli) jeħtieġu netwerks ta' aċċess bħal netwerks mobbli 3G li jużaw teknoloġija UMTS li toffri rati ta' trasferiment ta' dejta aħjar minn tal-GSM. Il-miżura għandha żżid ukoll il-kwalità tas-servizzi u tbaxxi l-prezzijiet għall-konsumatur. Bħalissa netwerks mobbli 3G huma limitati għal frekwenzi ogħla li għandhom karatteristiċi anqas favorevoli ta' propagazzjoni mill-firxa ta’ 900 MHz, u għalhekk jiġġeneraw aktar spejjeż għat-twaqqif ta’ netwerk. Barra minn hekk, frekwenzi ogħla mhumiex adatti biex jippenetraw il-bini, għad-detriment tal-kwalità tas-servizz u għall-prezzijiet tal-konsumatur. Fl-aħħarnett, il-miżura għandha tikkontribwixxi għall-iżvilupp ekonomiku tas-settur billi tiffaċilita t-twaqqif ta' servizzi avvanzati ta' komunikazzjoni mobbli. Se tiftaħ flussi ġodda ta' dħul lill-operaturi u żżid id-domanda għal apparat (infrastruttura ta’netwerk, ġenerazzjoni ġdida ta' terminals). Il-miżura għandu jkollha impatt pożittiv fuq l-ambjent peress li għandha tnaqqas l-għadd ta' stazzjonijiet bażi meħtieġa permezz tal-użu ta' frekwenzi aktar baxxi; Għandha tnaqqas ukoll ir-riskju ta' tilwimiet dwar lokazzjonijiet xierqa għal stazzjonijiet bażi. F’dak li għandu x’jaqsam l-impatt ambjentali, il-ħtieġa li tkun imħarsa s-saħħa kontra emissjonijiet elettromanjetiċi mhix affetwata mill-miżuri proposti. Il-kwistjoni hija koperta bid-Direttiva Nru 2004/40/KE tal-Parlament Ewropew u tal-Kunsill tad-29 ta’ April 2004 dwar ir-rekwiżiti minimi għas-saħħa u s-sigurtà fir-rigward tal-espożizzjoni ta’ ħaddiema għar-riskji li jirriżultaw minn aġenti fiżiċi (oqsma elettromanjetiċi), u r-Rakkomandazzjoni tal-Kunsill 1999/519/KE tat-12 ta' Lulju 1999 dwar il-limitazzjoni ta' espożizzjoni tal-pubbliku ġenerali għal oqsma elettromanjetiċi (0 Hz għal 300 GHz). Għat-tagħmir tas-saħħa, il-ħarsien tas-saħħa hija żgurata permezz tal-konformità ta' tagħmir bħal dan għar-rekwiżiti essenzjali tad-Direttiva Nru 1999/5/KE tal-Parlament Ewropew u tal-Kunsill tad-9 ta' Marzu 1999 dwar it-tagħmir tar-radju u tagħmir terminali ta' telekomunikazzjonijiet u r-rikonoxximent reċiproku tal-konformità tagħhom (id-Direttiva R&TTE). Il-Kummissjoni żżomm taħt reviżjoni kontinwa l-effetti tal-oqsma elettromanjetiċi fuq is-saħħa. Per eżempju, il-Kumitat Xjentifiku tagħha dwar riskji ta' saħħa li jqumu u riskji identifikati ġodda (SCENIHR) dan l-aħħar beda jaħdem fuq reviżjoni komprensiva ta' dejta xjentifika ġdida li qed toħroġ minn studji riċenti. | Elementi ġuridiċi tal-proposta | 305 | Sommarju tal-azzjoni proposta Sabiex il-firxa ta' 900 MHz tkun tista' tintuża minn varjetà ta' servizzi pan-Ewropej skont il-miri tal-politika tal-Komunità u d-domanda tas-suq għall-komunikazzjonijiet mobbli, hu propost li d-Direttiva Nru 87/372/KEE tkum emendata sabiex tiftaħ il-firxa għal iktar servizzi ta’ komunikazzjonijiet bil-broadband pan-Ewropej iktar avvanzati fejn dawn jeżistu flimkien mal-GSM, u imbagħad il-Kummissjoni tadotta Deċiżjoni fl-ambitu tad-Deċiżjoni dwar l-Ispektrum tar-Radju sabiex tarmonizza l-kundizzjonijiet tekniċi meħtieġa għall-użu ta’ din il-firxa. | 310 | Bażi ġuridika L-Artikolu 95 tat-Trattat tal-KE. | 320 | Prinċipju tas-sussidjarjetà Il-prinċipju tas-sussidjaretà japplika sakemm il-proposta ma taqax taħt il-kompetenza esklussiva tal-Komunità. | Madankollu, l-għanijiet tal-proposta ma jistgħux jintlaħqu b'mod suffiċjenti mill-Istati Membri minħabba r-raġunijiet li ġejjin. | 321 | L-Istati Membri fuq livell individwali ma jistgħux jassiguraw b'mod sodisfaċenti l-użu armonizzat tal-firxa ta’ 900 MHz sabiex jintlaħqu l-ħtiġijiet tal-politika tal-Komunità u jistgħu jinkisbu aħjar fuq livell ta’ Komunità permezz tal-miżuri tas-suq intern adottati fl-ambitu tad-Deċiżjoni dwar l-Ispektrum tar-Radju. Madankollu, l-adozzjoni ta' skema ġdida teħtieġ emenda tad-Direttiva GSM. | 323 | Id-Direttiva GSM tista’ tkun emendata biss b’Direttiva oħra tal-Kunsill u tal-Parlament. Il-kundizzjonijiet tekniċi armonizzati ġodda għall-użu tal-firxa ta’ 900 MHz jeħtieġ ikunu adottati fuq livell ta' Komunità sabiex jiżguraw li l-għanijiet tal-politka tal-Komunità jintlaħqu fil-ħin u b'mod armonizzat. | Azzjoni Komunitarja se tkun tista’ tikseb aħjar l-għanijiet tal-proposta għar-raġunijiet li ġejjin: | 324 | L-emenda tad-Direttiva GSM u l-adozzjoni tal-kundizzjonijiet ta’ eżistenza flimkien tal-GSM u l-UMTS, b’dispożizzjoni għal sistemi oħra li jeżistu flimkien f’dawn il-firxiet ukoll, permezz ta’ miżura armonizzata tal-Komunità li torbot huma meħtieġa sabiex jassiguraw l-introduzzjoni fil-ħin u armonizzata tal-kundizzjonijiet tal-użu tal-ispektrum il-ġdid fl-Istati Membri. Mingħajr miżura bħal din, ma tistax tkun iggarantita soluzzjoni f'waqtha u armonizzata. | 325 | Id-Direttiva GSM fil-verżjoni tagħha ta’ bħalissa ma tippermettix l-użu tal-firxa ta’ 900 MHz permezz ta’ sistemi oħra pan-Ewropej, bħall-UMTS, u għalhekk hija ta' xkiel għall-iżvilupp tas-soċjetà ta' l-informazzjoni fl-UE. L-użu armonizzat tal-medda ta’ 900 MHz jista' jappoġġja applikazzjonijiet oħra li jilħqu l-għanijiet tal-politika ta' bħalissa tal-Komunità. | Il-proposta għalhekk tikkonforma mal-prinċipju tas-sussidjarjetà. | Prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: | 331 | Id-Direttiva GSM se tkun emendata u se jiġu introdotti kundizzjonijiet tekniċi armonizzati ġodda għall-firxa ta’ 900 MHZ mill Kummissjoni, li taġixxi bl-għajnuna tal-RSC, filwaqt li tippriżerva t-tħaddim tas-servizzi GSM. Il-miżuri proposti huma limitati għall-firxiet tal-ispektrum rilevanti għas-servizzi ta' komunikazzjonijiet elettroniċi għas-servizzi pan-Ewropej. Meta wieħed iqis l-evoluzzjoni tat-teknoloġija u l-bżonnijiet tal-konsumaturi, dawn il-firxiet għandhom jinżammu taħt analiżi sabiex sistemi oħrajn pan-Ewropej ikunu jistgħu jiġu introdotti wkoll u jeżistu flimkien mal-GSM u l-UMTS. Din il-miżura ma taffettwax il-ħruġ ta' drittijiet mill-Istati Membri għall-użu tal-ispektrum. Fejn possibbli, l-Istati Membri se jkunu jistgħu jintroduċu wkoll sistemi oħra fil-firxa sakemm dawn ikunu jeżistu flimkien mas-sistemi GSM. | Għażla ta’ strumenti | 341 | Strumenti proposti: Direttiva fl-ambitu tal-Artikolu 95 KE. | 342 | Mezzi oħra ma jkunux xierqa għar-raġunijiet li ġejjin: Direttiva GSM tista’ tiġi emendata b’direttiva biss, li kienet adottata fuq is-sisien tal-Artikolu 100 KE (qadim). Filwaqt li t-tħaddim tal-GSM, li sar possibbli permezz ta' din id-Direttiva, se jkun protett, id-Direttiva emendata u l-implimentazzjoni teknika ta’ miżuri li jiġu warajha se jiżguraw li sistemi pan-Ewropej oħra, fosthom il-UMTS bħala l-ewwel pass, tista' teżisti flimkien mal-GSM fil-firxa ta’ 900 MHz. | Implikazzjoni baġitarja | 409 | Il-proposta ma għandhiex implikazzjonijiet għall-baġit tal-Komunità. | Informazzjoni oħra | 510 | Simplifikazzjoni | 511 | Il-proposta se tiżgura regolazzjoni aħjar u s-simplifikazzjoni tal-leġiżlazzjoni, tal-proċeduri amministrattivi għall-awtoritajiet pubbliċi (UE jew nazzjonali), u tal-proċeduri amministrattivi għal partijiet privati. Kif inhi bħalissa, id-Direttiva GSM hija ta' xkiel għall-progress teknoloġiku u ċċaħħad lill-industrija u lill-konsumaturi minn spektrum xieraq għal servizzi avvanzati ġodda. | 512 | L-emenda tad-Direttiva u l-adozzjoni ta' miżura teknika ta' armonizzazzjoni li tispeċifika kundizzjonijiet ġodda għall-użu jikkostitwixxu bidla fl-approċċ regolatorju li jimxi skont l-intenzjoni tad-Deċiżjoni dwar l-Ispektrum tar-Radju jiġifieri jħalli l-aspetti tekniċi dwar il-ġestjoni tal-ispektrum f’idejn il-miżuri ta' implimentazzjoni, b’hekk jevita dan ix-xogħol lill-Parlament Ewropew u lill-Kunsill. | 513 | L-armonizzazzjoni tal-ispektrum għandha ttaffi x-xogħol tal-awtoritajiet nazzjonali u tilħaq l-aspettattivi tagħhom. | 514 | Il-kundizzjonijiet tal-użu ta' spektrum armonizzat se jiftaħ opportunitajiet ġodda għall-operaturi tal-komunikazzjonijet mobbli u għall-utenti tal-mowbajl, b'mod partikulari f'żoni rurali. | 516 | Il-proposta ġiet inkluża fil-programm kontinwu tal-Kummissjoni għall-aġġornament u għas-simplifikazzjoni tal-acquis. | 520 | Emenda fil-leġiżlazzjoni eżistenti Il-proposta hija maħsuba temenda l-leġiżlazzjoni eżistenti. | 560 | Żona Ekonomika Ewropea L-att propost jikkonċerna kwistjoni taż-ŻEE u għalhekk għandu jkun estiż għaż-Żona Ekonomika Ewropea. | 2008/0214 (COD) Proposta għal DIRETTIVA TAL-PARLAMENT EWROPEW U TAL-KUNSILL biex temenda Id-Direttiva tal-Kunsill Nru 87/372/KEE dwar il-firxiet ta' frekwenza li għandhom jiġu rriżervati għall-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu, Wara li kkunsidraw il-proposta mill-Kummissjoni[7], Wara li kkunsidraw l-opinjoni tal-Kumitat Ekonomiku u Soċjali[8], Wara li kkunsidraw l-opinjoni tal-Kumitat tar-Reġjuni[9], Filwaqt li jaġixxu skont il-proċedura kif stipulata fl-Artikolu 251 tat-Trattat[10], Billi: (1) Id-Direttiva tal-Kunsill 87/372/KEE tal-25 ta’ Ġunju 1987 dwar il-firxiet ta’ frekwenza li għandhom jiġu riżervati għall-introduzzjoni koordinata ta’ komunikazzjonijiet mobbli terrestri pubbliċi ċellulari diġitali pan-Ewropej fil-Komunità[11], msaħħa bir-Rakkomandazzjoni tal-Kunsill tal-25 ta' Ġunju 1987 dwar l-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità[12] u bir-Riżoluzzjoni tal-Kunsill tal-14 ta’ Diċembru 1990 dwar l-aħħar fażi tal-introduzzjoni koordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità (il-GSM)[13], rrikonoxxew il-ħtieġa li jużaw ir-riżorsi offruti minn netwerks tat-telekomunikazzjonijiet moderni, b’mod partikolari minn radju mobbli, għall-iżvilupp ekonomiku sħiħ tal-Komunità. Ġiet rikonoxxuta l-unika opportunità li tkun offruta permezz tal-qabża mit-tieni ġenerazzjoni għas-sistema mobbli ċellulari diġitali sabiex tistabbilixxi komunikazzjonijiet mobbli fuq livell tassew pan-Ewropew. (2) Il-firxiet tal-frekwenzi ta’ 890-915 MHz u 935-960 MHz (il-firxa ta’ 900 MHz) kienu riżervati għal servizz pubbliku ta’ komunikazzjonijiet mobbli ċellulari diġitali pan-Ewropew li jkun provdut f’kull Stat Membru skont speċifikazzjoni komuni, magħrufa bħala GSM. (3) Sa mill-1987, żviluppaw teknoloġiji ġodda diġitali tar-radju li kienu kapaċi jipprovdu komunikazzjonijiet elettroniċi pan-Ewropej, li jistgħu jeżistu flimkien mal-GSM fil-firxa ta’ 900 MHz f’kuntest regolatorju iktar newtrali fuq livell teknoloġiku. Il-firxa ta’ 900 MHz għandha karatteristiċi ta’ propagazzjoni tajbin, li jkopru distanzi itwal minn firxiet ta’ frekwenzi iktar għoljin, u li jippermettu servizzi moderni bil-vuċi, dejta u tal-multimidja sabiex ikunu estiżi għal żoni b'inqas popolazzjoni u rurali. (4) Filwaqt li tinżamm id-disponibilità tal-GSM għal utenti madwar l-Ewropa, sabiex tikkontribwixxi għall-miri tas-suq intern u tal-inizjattiva i2010 " Soċjetà Ewropea ta ’ Informazzjoni għat-tkabbir u l-impjiegi" [14] u li tinħoloq kompetizzjoni kemm jista’ jkun billi toffri lill-utenti għażla wiesgħa ta’ servizzi u teknoloġiji, l-użu tal-firxa ta’ 900 MHz għandu jkun disponibbli għal teknoloġiji oħra għall-forniment ta’ servizzi oħra pan-Ewropej avvanzati kompatibbli li jistgħu jeżistu flimkien mal-GSM. (5) Il-liberalizzazzjoni tal-użu tal-firxa ta’ spektrum ta’ 900 MHz tista’ possibilment xxekkel il-kompetizzjoni. B’mod partikolari, f’każ li xi operaturi mobbli ma kinux assenjati spektrum fil-firxa ta' 900 MHz, dawn jistgħu jkunu fi żvantaġġ f'dawk li għandhom x'jaqsmu spiża u effiċjenza meta mqabbel ma’ operaturi li se jkunu kapaċi jipprovdu servizzi 3G f’dik il-firxa. Fl-ambitu tal-qafas regolatorju dwar il-komunikazzjonijiet elettroniċi, u b’mod partikolari d-Direttiva 2002/20/KE tal-Parlament Ewropew u tal-Kunsill tas-7 ta’ Marzu 2002 dwar l-awtorizzazzjoni ta’ netwerks u servizzi ta’ komunikazzjonjiet elettroniċi (Direttiva ta’ Awtorizzazzjoni)[15], l-Istati Membri jistgħu jemendaw u/jew jirrevedu drittijiet tal-użu tal-ispektrum u għalhekk ikollhom l-għodod biex jittrattaw, fejn meħtieġ, dan ix-xkiel possibbli.L-Istati Membri għandhom jeżaminaw b’mod partikolari jekk l-implimentazzjoni ta’ din id-Direttiva tistax ixxekkel il-kompetizzjoni fis-swieq tal-mowbajls ikkonċernati. Fil-każ li jikkonkludu li dan huwa l-każ, għandhom jikkunsidraw jekk huwiex oġġettivament iġġustifikat u proporzjonat li jemendaw id-drittijiet tal-użu ta’ dawk l-operaturi li kienu ngħataw id-drittijiet tal-użu tal-frekwenzi ta’ 900 MHz u fejn xieraq, jirrevedu dawn id-drittijiet tal-użu u jerġgħu joħorġu dawn id-drittijiet mill-ġdid sabiex jindirizzaw dan ix-xkiel. Għandha ssir konsultazzjoni pubblika qabel tittieħed kwalunkwe deċiżjoni fir-rigward ta' din il-proċedura. (6) Sabiex sistemi, minbarra dawk GSM, jeżistu flimkien ma’ sistemi GSM fl-istess firxa, għandhom jevitaw interferenza li tagħmel il-ħsara billi jkunu applikati kundizzjonijiet dwar l-użu tekniku li jistgħu jkunu applikati għal teknoloġiji għajr dawk GSM li jużaw il-firxa ta' 900 MHz. (7) Id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar il-qafas regolatorju dwar l-ispettru [spektrum] tar-radju fil-Komunità Ewropea (minn hawn ’il quddiem id-Deċiżjoni dwar l-Ispektrum tar-Radju)[16] tippermetti lill-Kummissjoni tadotta miżuri ta’ implimetnazzjoni teknika sabiex tiżgura kundizzjonijiet armonizzati għad-disponibilità u l-użu effiċjenti tal-firxa tal-ispektrum tar-radju. (8) Kif mitlub mill-Kummissjoni, il-Konferenza Ewropea tal-Amministrazzjonijiet Postali u tat-Telekomunikazzjonijiet (minn hawn ’il quddiem is-CEPT) ipproduċiet rapporti tekniċi li juru li l-UMTS tista’ teżisti flimkien mal-GSM fil-firxa ta’ 900 MHz, inkluż l-imsejħa firxa ta’ estensjoni (ta’ 880-890 MHz u ta’ 925-935 MHz). Il-firxiet ta’ 880-915 MHz u ta’ 925-960 MHz għandhom għalhekk jinfetħu għall-UMTS, sistema li tista' teżisti flimkien mal-GSM, kif ukoll ma’ sistemi oħra hekk kif ikun jista' jidher li huma jistgħu jeżistu flimkien mal-GSM skont il-proċedura spjegata fid-Deċiżjoni dwar l-Ispektrum tar-Radju għall-adozzjoni ta’ kundizzjonijiet armonizzati għad-disponibilità u l-użu effiċjenti tal-użu tal-ispektrum tar-radju. (9) Għandha tkun żgurata protezzjoni xierqa għall-utenti li jeżistu fil-firxiet li jinsabu maġenbhom. Barra minn hekk, għandhom ikunu kkunsidrati sistemi prospettivi għal komunikazzjonijiet aeronawtiċi ’l fuq minn 960 MHz, li jgħinu jissodisfaw il-miri tal-politika tal-Komunità f'dan is-settur. Is-CEPT tat parir tekniku f'dan ir-rigward. (10) Sabiex tippermetti teknoloġiji diġitali ġodda li jkunu mwaqqfa fil-firxa ta’ 900 MHz flimkien ma’ sistemi tal-GSM, id-Direttiva Nru 87/372/KEE għandha tkun emendata kif xieraq u għandha titneħħa r-riżervazzjoni esklussiva ta' din il-firxa għal GSM, ADOTTAW DIN ID-DIRETTIVA: Artikolu 1 Id-Direttiva Nru 87/372/KEE hija emendata kif ġej: 1. L-Artikolu 1 jinbidel kif ġej: '1. L-Istati Membri għandhom jagħmlu l-firxiet tal-ispektrum tar-radju ta’ 880-915 MHz u 925-960 MHz disponibbli għas-sistemi tal-GSM u tal-UMTS kif ukoll għal sistemi oħra terrestrali li kapaċi jipprovdu servizzi ta' komunikazzjonijiet elettroniċi li jistgħu jeżistu flilmkien mas-sistemi tal-GSM, skont l-implimentazzjoni teknika tal-miżuri adottati skont id-Deċiżjoni Nru 676/2002/KE. 2. L-Istati Membri għandhom, meta jimplimentaw din id-Direttiva, jeżaminaw jekk l-assenjazzjoni tal-ispektrum ta’ 900 MHz lill-operaturi tat-telefonija mobbli li jikkompetu fit-territorju tagħhom għandhiex it-tendenza li xxekkel il-kompetizzjoni fis-swieq konċernati tat-telefonija mobbli u fejn xieraq u proporzjonat, għandhom jindirizzaw dan ix-xkiel skont l-Artikolu 14 tad-Direttiva Nru 2002/20/KE.' 2. L-Artikolu 2 jinbidel kif ġej: Għall-finijiet ta' din id-Direttiva, għandhom japplikaw id-definizzjonijiet li ġejjin: (a) "sistema GSM" għandha tfisser netwerk ta' komunikazzjonijiet elettroniċi, li huma konformi, mal-istandards tal-GSM, kif ippubblikati mill-ETSI, b'mod partikulari l-EN 301 502 u l-EN 301 511; (b) "sistema UMTS" għandha tfisser netwerk ta' komunikazzjonijiet elettroniċi, li huma konformi, mal-istandards tal-UMTS, kif ippubblikati mill-ETSI, b'mod partikulari l-EN 301 908-1, EN 301 908-2, EN 301 908-3 u l-EN 301 908-11'. 3. L-Artikolu 3 jinbidel kif ġej: '1. L-Istati Membri għandhom iġibu fis-seħħ il-liġijiet, ir-regolamenti u d-disposizzjonijiet amministrattivi neċessarji biex ikunu konformi ma' din id-Direttiva fi żmien sitt xhur mid-data tad-dħul fis-seħħ ta' din id-Direttiva. Huma għandhom jikkomunikaw minnufih lill-Kummissjoni t-test ta' dawk id-dispożizzjonijiet u t-tabella ta' korrelazzjoni bejn dawk id-dispożizzjonijiet u din id-Direttiva. Meta l-Istati Membri jadottaw dawk id-dispożizzjonijiet, għandhom ikollhom referenza għal din id-Direttiva jew ikollhom magħhom referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir referenza bħal din. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b'din id-Direttiva. 4. L-Artikolu 4 hu mħassar. Artikolu 2 Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Arti kolu 3 Din id-Direttiva hija indirizzata lill-Istati Membri. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 196, 17.7.1987, p. 85. [2] ĠU L 196, 17.7.1987, p. 81. [3] ĠU C 329, 31.12.1990, p. 25. [4] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni COM(2005) 229 finali. [5] COM(2007)50 [6] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni COM(2005) 229 finali. [7] ĠU C , , p. [8] ĠU C , , p. . [9] ĠU C , , p. . [10] ĠU C , , p. . [11] ĠU L 196, 17.7.1987, p. 85. [12] ĠU L 196, 17.7.1987, p. 81. [13] ĠU C 329, 31.12.1990, p. 25. [14] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni COM(2005) 229 finali. [15] ĠU L 108, 24.4.2002, p 21. [16] ĠU L 108, 24.4.2002, p.1.